กก.สิทธิฯ จัดเวทีถก 10 ปี รัฐเอาคนออกจากป่า
ศูนย์ข่าวภาคเหนือ-14 ม.ค.48 คุณหญิงอัมพร มีศุข คณะกรรมการสิทธิมนุษยชนแห่งชาติ ร่วมกับองค์กรพัฒนาเอกชน ศูนย์ชาติพันธุ์ศึกษา ม.ราชภัฏเชียงราย และเครือข่ายชุมชนบ้านวังใหม่ เตรียมจัดเวทีสิทธิชุมชน บทเรียนของชุมชนหลังถูกอพยพ นายนิรันดร์ ลุเก เลขาธิการศูนย์ประสานงานองค์กรเอกชนพัฒนาชาวไทยภูเขา(ศอข.) เปิดเผยว่า สืบเนื่องจาก ทาง ศอข. ได้ร่วมกับคณะกรรมการสิทธิมนุษยชนแห่งชาติ ศูนย์ชาติพันธุ์ศึกษา มหาวิทยาลัยราชภัฏเชียงราย และเครือข่ายชุมชนบ้านวังใหม่ ได้ทำการวิจัยเชิงปฏิบัติการแบบมีส่วนร่วม ในการพัฒนาบนพื้นที่สูง สิทธิความมั่นคงของมนุษย์ และสิทธิทางวัฒนธรรม มาในรอบ 10 ปี หลังจากที่รัฐได้ทำการอพยพชาวบ้านมาอยู่ที่บ้านวังใหม่ ม.12 ต.วังเคาะ อ.วังเหนือ จ.ลำปาง นั้น เพื่อเป็นการสรุปบทเรียนของชุมชนที่ถูกอพยพ จึงได้มีการจัดเวทีสิทธิชุมชน 10 ปีหลังการโยกย้ายขึ้น ในระหว่างวันที่ 28-30 ม.ค.2548 นี้ ที่บ้านวังใหม่ ต.ร่องเคาะ อ.วังเหนือ จ.ลำปาง เพื่อรายงานความคืบหน้า และนำเสนอกรณีศึกษาของแต่ละหมู่บ้านที่ถูกละเมิดสิทธิ รวมทั้งปัญหาเร่งด่วนของชุมชนหลังการอพยพ เพื่อร่วมกันหาทางออก ให้เกิดการผลักดันให้รัฐยุติการอพยพชุมชนบนพื้นที่สูงต่อไป นายนิรันดร์ กล่าว ชุมชนบ้านวังใหม่ เป็นชุมชนขนาดใหญ่ ประกอบด้วย 5 หย่อมบ้าน คือบ้านแม่ส้าน บ้านป่าคา บ้านแม่ต๋อม บ้านห้วยห้อม และบ้านห้วยห้อมลีซอ โดยจัดแบ่งตามกลุ่มชาติพันธุ์ได้ 4 กลุ่ม คือ กลุ่มชาติพันธุ์เมี่ยน(เย้า) จำนวน 114 หลังคาเรือน 663 คน กลุ่มชาติพันธุ์ลีซอ จำนวน 25 หลังคาเรือน 159 คน กลุ่มคนลัวะ(บลัง) จำนวน 47 หลังคาเรือน 348 คน กลุ่มคนพื้นราบ จำนวน 11 หลังคาเรือน 50 คน ซึ่งแต่เดิมนั้น ชาวบ้านกลุ่มนี้ มีหมู่บ้านอยู่บริเวณดอยหลวง ต่อมา ปี พ.ศ.2533 มีการประกาศพื้นที่ของหมู่บ้านให้เป็นเขตอุทยานแห่งชาติดอยหลวง จนถึงปี พ.ศ.2537 รัฐได้ทำการโยกย้ายชาวบ้านมาอยู่รวมกัน ที่บ้านวังใหม่(ผาช่อ) จนถึงปัจจุบัน หมู่บ้านวังใหม่ อยู่ในพื้นที่ป่าเต็งรัง ซึ่งรัฐได้ทำการจัดสรรให้ใช้พื้นที่ทำกิน ครอบครัวละ 10 ไร่ แต่ทั้งนี้ พื้นที่ดังกล่าวไม่สามารถใช้ประโยชน์ในการทำการเกษตรได้เพียง 5 ไร่ เนื่องจากสภาพพื้นที่เต็มไปด้วยดินปนหิน ซึ่งก่อให้เกิดปัญหาต่างๆ ตามมามากมาย ในช่วงระยะเวลา 10 ปี หลังจากถูกอพยพ หากยังไม่ได้รับการแก้ไข 
ศูนย์ข่าวภาคเหนือ-14 ม.ค.48 คุณหญิงอัมพร มีศุข คณะกรรมการสิทธิมนุษยชนแห่งชาติ ร่วมกับองค์กรพัฒนาเอกชน ศูนย์ชาติพันธุ์ศึกษา ม.ราชภัฏเชียงราย และเครือข่ายชุมชนบ้านวังใหม่ เตรียมจัดเวทีสิทธิชุมชน